Diari Oficial de la Generalitat Valenciana


Sumari del DOGV 6132, del 28-10-2009 (2009/11871)

ORDE de 20 d'octubre de 2009, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2009 dels Premis de la Conselleria d'Agricultura, Pesca i Alimentació.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6132

Data del DOGV
:   28-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11913


Data del document
:   20-10-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * distinció honorífica

ORDE de 20 d'octubre de 2009, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2009 dels Premis de la Conselleria d'Agricultura, Pesca i Alimentació. [2009/11829]
La Generalitat creu oportú donar suport, a més d'estimular-lo, a l'esforç personal i empresarial en la innovació tant del procés de producció, transformació i comercialització dels productes agraris i pesquers com en la millora de les estructures agràries i en la modernització de les explotacions i empreses agroalimentàries, prestigiar i promoure la participació de la dona en el món rural valencià i les iniciatives empresarials agràries dels jóvens valencians i donar-hi suport, i estimular la investigació i la innovació en els diferents àmbits del sector agroalimentari i pesquer.
Per això, fent ús de les atribucions que em conferix l'article 28 de la Llei de la Generalitat Valenciana 5/1983, de 30 de desembre, del Consell (modificada per mitjà de la Llei 12/2007, de 20 de març, de la Generalitat),
ORDENE
Primer. Convocatòria
Esta orde té com a objecte establir les bases reguladores i la convocatòria, per a l'any 2009, dels Premis de la Conselleria d'Agricultura, Pesca i Alimentació, que figuren en l'annex d'esta orde.
Segon. Finançament
Els premis estan finançats a càrrec del capítol IV del programa 711.10, línia T2069, dels pressupostos de la Generalitat Valenciana per a l'any 2009.
L'import global màxim, per a l'any 2009, sobre la base de la llei de pressupostos per a este exercici serà de 200.000 euros.
Contra esta orde es pot interposar un recurs de reposició en virtut de les disposicions dels articles 116 i 117 de la Llei 30/92, de Règim Jurídic de les Administracions Públiques i del Procediment Administratiu Comú, o directament un recurs contenciós administratiu en virtut de les disposicions dels articles 10 i 46 de la Llei de la Jurisdicció Contenciosa Administrativa.
València, 20 d'octubre de 2009
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX
Premis Conselleria d'Agricultura, Pesca i Alimentació 2009
Bases reguladores i convocatòria
Primera. Finalitat dels premis
Els premis de la Conselleria d'Agricultura, Pesca i Alimentació 2009 són una iniciativa de la Generalitat que té l'objectiu de valorar les activitats agràries desenvolupades pels jóvens valencians, el paper de la dona en el món agrari i rural, la millora de la promoció dels productes agroalimentaris valencians, l'esforç tant personal, d'agricultors, ramaders, pescadors i cooperativistes com empresarial, d'indústries i cooperatives agràries per a la posada en marxa d'un procés de renovació i modernització de les explotacions i empreses agroalimentàries i estimular la investigació i la innovació en els diferents àmbits del sector agroalimentari i pesquer.
En esta convocatòria es pretén, a més, reconéixer de manera pública la trajectòria de les persones que al llarg de la seua vida han destacat per la seua dedicació al sector agrari i pesquer i per la seua labor aportant millores i innovacions en qualsevol àmbit del desenvolupament rural.
Segona. Categories
D'acord amb la finalitat dels premis, s'establixen les categories següents:
1. Premi a la Dona Rural Emprenedora
L'objecte del premi és reconéixer la capacitat de creació i gestió d'empreses agroalimentàries i/o activitats en el medi rural per dones, així com promoure i potenciar la modernització i internacionalització de les empreses dirigides per dones en el medi rural i fomentar la formació i participació de les dones en les activitats agroalimentàries i rurals.
Es valoraran les activitats que realitzen les dones i els resultats obtinguts en àrees relacionades amb l'agricultura, la ramaderia, la indústria agroalimentària i el desenvolupament rural en l'àmbit territorial de la Comunitat Valenciana.
Seran objecte de consideració per part del jurat les actuacions d'integració associativa de producció i comercialització, les activitats relacionades amb la gestió empresarial i les iniciatives de caràcter innovador.
2. Premi a la Iniciativa Agrària Jove
El premi reconeixerà els jóvens amb iniciatives modernes, imaginatives i viables en el sector agroalimentari i en el medi rural que milloren la imatge del sector i servisquen així d'estímul a la incorporació d'altres jóvens a este.
Es valoraran les activitats agràries desenvolupades i els resultats obtinguts pels agricultors jóvens valencians menors de 40 anys relacionats amb l'agricultura, la ramaderia, la indústria agroalimentària i el desenvolupament rural en l'àmbit territorial de la Comunitat Valenciana i que contribuïxen bàsicament a millorar-les i modernitzar-les.
Seran objecte de consideració per part del jurat les actuacions d'integració associativa de producció i comercialització, les activitats relacionades amb la gestió empresarial, les iniciatives de caràcter innovador i les activitats de caràcter social.
3. Premi a la Millor Activitat de Difusió dels Productes Agroalimentaris
Es valoraran les iniciatives de comunicació, promoció o posada en valor de la qualitat, propietats, aspectes culturals i gastronòmics dels productes agroalimentaris de la Comunitat Valenciana.
Seran objecte de consideració per part del jurat les activitats relacionades amb la celebració de jornades divulgatives, activitats gastronòmiques, presència en fires nacionals i internacionals, activitats de promoció i publicitat sobre qualsevol activitat productiva, comercial o d'hàbits de consum dels productes agroalimentaris de la Comunitat Valenciana.
4. Premi a la Millor Indústria Agroalimentària
Es valoraran les activitats i els resultats de les indústries agroalimentàries que actuen en l'àmbit territorial de la Comunitat Valenciana.
Seran objecte de consideració per part del jurat la incorporació de noves tecnologies, la innovació i creació de nous productes, la millora de les condicions mediambientals, la millora de la qualitat i de les condicions sanitàries, la concentració empresarial i la internacionalització de l'empresa.
5. Premi a la Millor Cooperativa Agrària
Es valoraran les activitats i els resultats de les cooperatives agràries, prioritàriament de primer grau, que actuen en l'àmbit territorial de la Comunitat Valenciana.
Seran objecte de consideració per part del jurat les activitats d'integració associativa de producció, transformació i comercialització, la millora dels mitjans tècnics, la incorporació de noves tecnologies, les activitats de formació i promoció, la incorporació d'innovacions tecnològiques, el desenvolupament de nous productes, la millora en les condicions mediambientals i les iniciatives innovadores en àrees relacionades amb el desenvolupament rural.
6. Premi a la Trajectòria Personal en el Sector Agroalimentari
El premi reconeixerà una personalitat de reconegut prestigi en el sector agroalimentari de la Comunitat Valenciana per la seua trajectòria humana i professional a favor d'un sector modern i competitiu, motor de l'economia rural, així com a favor de la qualitat de vida dels agricultors, ramaders, pescadors i habitants de les zones rurals de la Comunitat.
Es valoraran les activitats que hagen desenvolupat les persones físiques o jurídiques al llarg de la seua vida en relació amb l'activitat agrària.
Seran objecte de consideració per part del jurat la dedicació de la persona a l'activitat i les millores que haja introduït en l'àmbit territorial en què s'ha desenvolupat esta.
7. Premi a la Investigació i Desenvolupament Tecnològic Agroalimentari
Es valoraran els resultats d'investigació i innovació en els diferents àmbits del sector agroalimentari que reconeguen i impulsen estes activitats i que tinguen com a component fonamental el desenvolupament i la millora del sector agroalimentari de la Comunitat Valenciana.
Podran concórrer a l'obtenció dels premis les persones físiques, tant de forma individual com en equip, i persones jurídiques. En el supòsit de presentació de treballs col·lectius haurà d'acreditar-se convenientment el director de l'equip que el representarà amb caràcter general.
8. Premi Pesca
Es valoraran les activitats exercides en el camp de la pesca en totes les seues modalitats i l'aqüicultura en l'àmbit de la Comunitat Valenciana.
Seran objecte de consideració per part del jurat les actuacions en protecció dels recursos pesquers, les innovacions tecnològiques i les de millora en el tractament i comercialització dels productes, així com la incorporació d'activitats complementàries i la diversificació. Així mateix, seran objecte d'especial consideració les accions que hagen tingut un gran impacte social i humanitari.
Tercera. Condicions de participació
1. Requisits generals
La participació es farà preferentment per sol·licitud dels interessats, i la Conselleria d'Agricultura, Pesca i Alimentació o qualsevol altra institució podran proposar candidatures als premis. En este cas la proposta, que serà comunicada a l'interessat, serà objecte d'avaluació excepte renúncia expressa d'aquell.
Els sol·licitants han d'estar al corrent de les seues obligacions tributàries (estatals i autonòmiques) i amb la Seguretat Social, d'acord amb les disposicions de l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
En el cas de persones jurídiques, hauran de complir-se les condicions següents:
- En la categoria Premi a la Dona Rural Emprenedora podran participar només aquelles amb un capital social que corresponga en una majoria igual o superior al 50% a dones que realitzen activitats en àrees relacionades amb el desenvolupament rural en l'àmbit territorial de la Comunitat Valenciana.
- En la categoria Premi a la Iniciativa Agrària Jove podran participar només aquelles amb un capital social que corresponga en una majoria igual o superior al 50% a persones menors de 40 anys, sempre que siguen residents a la Comunitat Valenciana i que les seues explotacions agràries estiguen ubicades a la Comunitat Valenciana.
- En la categoria Premi a la Investigació i Desenvolupament Tecnològic Agroalimentari podran participar només les radicades al territori de la Comunitat Valenciana.
2. Documentació a presentar
Les candidatures es presentaran acompanyades de la documentació següent:
- Sol·licitud firmada pel titular o representant legal d'acord amb el model.
- Fotocòpia del DNI/CIF del sol·licitant o, si escau, del seu representant legal.
- En el cas de persones jurídiques, documentació que acredite la personalitat del sol·licitant: estatuts vigents registrats i poders de representació.
- Memòria explicativa de les activitats realitzades i de la seua evolució, juntament amb la documentació acreditativa de les activitats realitzades que permeta valorar la candidatura.
- Declaració responsable que el sol·licitant no està sotmés a les prohibicions per a obtindre la condició de beneficiari, assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.
- Acreditació d'estar al corrent d'obligacions tributàries (estatals i autonòmiques) i amb la Seguretat Social, d'acord amb les disposicions de l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La presentació de la sol·licitud comportarà l'autorització de l'òrgan gestor perquè requerisca telemàticament les dades relatives al compliment de les obligacions tributàries i davant de la Seguretat Social. Si el sol·licitant denega este consentiment, haurà d'aportar, en conseqüència, la documentació acreditativa de trobar-se al corrent d'estes obligacions.
- En el cas d'optar al Premi a la Dona Rural Emprenedora o al Premi a la Iniciativa Agrària Jove, documentació acreditativa del compliment dels requisits específics d'estes categories, en l'apartat 1 de la base tercera d'estes bases reguladores.
- En la categoria de Premi a la Investigació i Desenvolupament Tecnològic Agroalimentari, caldrà adjuntar als resultats dels treballs d'investigació o innovació, a més, un document resum d'estos en format d'article per a la seua publicació.
Quarta. Fases dels premis
1. Presentació de sol·licituds
Les sol·licituds es dirigiran al Gabinet Tècnic de la Subsecretaria de la Conselleria d'Agricultura, Pesca i Alimentació i es presentaran al Registre General de la Conselleria d'Agricultura, Pesca i Alimentació, c/ Amadeu de Savoia, 2, 46977 València, o per qualsevol dels mitjans establits en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
El termini de presentació de sol·licituds serà de 20 dies hàbils comptadors des de l'endemà de la publicació en el Diari Oficial de la Comunitat Valenciana d'esta orde.
Si les sol·licituds no es presenten acompanyades de la documentació exigida en esta orde, es requerirà el sol·licitant perquè en un termini de 10 dies aporte la documentació requerida, amb l'advertiment que si no ho fa així se li tindrà per desistit de la seua petició, tal com es disposa en l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
L'òrgan instructor del procediment serà el Gabinet Tècnic de la Subsecretaria.
2. Selecció de candidatures
La selecció de candidatures l'efectuarà un jurat que estarà integrat per:
- La consellera d'Agricultura, Pesca i Alimentació, que el presidirà, o la persona en qui delegue.
- Entre huit i dotze vocals, designats per la consellera d'Agricultura, Pesca i Alimentació.
Actuarà com a secretari del jurat el director general corresponent, en funció de la matèria de la categoria del premi.
El jurat, per a cada una de les categories i apartats, efectuarà una primera selecció de candidatures, tenint en compte preferentment la documentació aportada i, si s'escau, les visites a les explotacions o entitats. Esta selecció constituirà el conjunt de projectes finalistes i candidats als premis.
3. Adjudicació dels premis
El jurat estendrà una acta amb la proposta de concessió dels premis que serà elevada a la consellera d'Agricultura, Pesca i Alimentació, que dictarà una resolució d'adjudicació dels premis.
La resolució i la notificació dels premis es farà en un termini màxim de 6 mesos comptadors a partir de la publicació d'esta orde en el Diari Oficial de la Comunitat Valenciana. En el cas que vença este termini sense que s'haja notificat la resolució expressa, els interessats podran entendre desestimades les seues sol·licituds per silenci administratiu.
La resolució d'adjudicació es farà pública i l'entrega de premis es realitzarà en acte públic en la data i el lloc que es donarà a conéixer en el seu moment.
Els no premiats podran recollir la documentació i els treballs presentats al llarg d'un termini de dos mesos a partir de la data d'entrega dels premis.
Els Premis de la Conselleria d'Agricultura, Pesca i Alimentació són compatibles amb altres premis semblants, si n'hi ha. No obstant això, si s'han obtingut premis semblants cal comunicar-ho a la Conselleria d'Agricultura, Pesca i Alimentació.
Cinquena. Dotació dels premis
Per a cada categoria es concedirà un premi, amb la possibilitat d'accèssit.
Cada premi, llevat del Premi a la Trajectòria Personal en el Sector Agroalimentari, té una dotació econòmica de 18.000 euros, així com trofeu i diploma acreditatiu de la concessió del premi.
Cada accèssit està dotat amb 10.500 euros, així com trofeu i diploma acreditatiu de la concessió de l'accèssit.
Per al Premi a la Trajectòria Personal en el Sector Agroalimentari, sense dotació econòmica, es concedirà trofeu i diploma acreditatiu de la concessió del premi.
Sisena. Aplicació de les bases
La participació en esta convocatòria implica l'acceptació de totes les seues bases i de la decisió del jurat, al qual correspon resoldre els dubtes i les reclamacions que es presenten, i les seues decisions últimes són inapel·lables.
Setena. Publicitat de les actuacions
La informació sobre les actuacions dels guardonats podrà fer-se pública.
La concessió dels Premis de la Conselleria d'Agricultura, Pesca i Alimentació possibilita que els guardonats, tant si són persones físiques com entitats, puguen fer ús del logotip dels Premis en els seus materials de promoció. Per a fer-ne ús han de seguir les directrius del manual d'identitat corporativa dels Premis, que s'entregarà juntament amb estos.
La Conselleria d'Agricultura, Pesca i Alimentació es reserva la possibilitat de publicar el treball premiat de la modalitat Premi d'Investigació i Desenvolupament Tecnològic
Agroalimentari durant un termini màxim de dos anys. La publicació suposa la renúncia dels drets d'autor a favor de la Conselleria.